Ubetalt overarbejde. Dårlig løn. Og folk, der føler sig nødsaget til at skifte karrierespor.

Forholdene i den danske computerspilbranche lader stadig meget tilbage at ønske, hvis man skal tro på en undersøgelse fra fagforeningen Prosa, der organiserer ansatte i it-branchen i Danmark.

Om undersøgelsen Prosas undersøgelse om forhold i spilbranchen blev udført fra 27. juni til 1. juli 2019.

73 Prosa-medlemmer modtog en direkte invitation til at deltage i undersøgelsen - 71 vendte tilbage med svar.

Undersøgelsen viste blandt andet, at 61 procent fik en dårligere løn i spilbranchen, end de ville kunne få i andre brancher, at 14 procent var kontraktmæssigt bundet til at arbejde 40 timer om ugen, og at næsten 60 procent ikke blev betalt for overarbejde.

Undersøgelsens konklusioner kan ses her.

Undersøgelsen fra 2019 viste blandt andet, at 61 procent af respondenterne fik en lavere løn, end de ville kunne få i sammenlignelige job i andre brancher.

Jørgen Ramskov, der er direktør for Producentforeningen – en brancheorganisation for producenter af film, tv og computerspil – medgiver, at arbejdsforholdene i branchen er noget, der kræver et konstant fokus fra dens forskellige aktører.

- Jeg siger ikke, at alt er godt. Det er klart, at man hele tiden skal have fokus på arbejdsforholdene, lyder det fra Jørgen Ramskov.

Han understreger dog i samme åndedrag, at han mener, at Prosas undersøgelse tegner et forkert billede af, hvordan forholdene i den danske computerspilbranche rent faktisk er.

- Det er en branche, som er relativt ung, og i Danmark består den af en blanding af store, etablerede firmaer og en masse mindre startup-virksomheder. Og derfor vil der jo altid være nogle forhold i branchen, især i de små virksomheder, hvor man ikke er 100 procent på plads med tingene.